‘અહીં આસપાસના લોકો, તારા સર્કલના લોકો બધા જાણે છે, અને માની લો કે આ તો તમારી આધુનિક સમાજની નિશાની છે એમ વિચારીને ચાલીએ તે છતાં તું એ ન ભૂલીશ કે કુંવારી માતા બનતી સ્ત્રીએ શું અપમાન અને અવહેલના સહન કરવા પડે!’ માધવીના મનમાં આરતી માસીની વાત ઉતરી તો રહી જ હતી. એ વાત વધુ જડબેસલાક માધવીના મનમાં બેસી જાય તેમ માસીએ એક વાક્યથી પૂરી કરી : ‘એક વાત યાદ રાખજે કે તારા કરતાં કંઈ ગણી વધુ અવહેલના ને અપમાન તો સહન કરશે આવનાર આ નિર્દોષ જીવ, જેને તો ખબર પણ નથી કે એનો ગુનો શું છે કે લોકો તેને ધુત્કારે છે! સમજે છે તું?’